**ΠΑΡΑΡΤΗΜΑ Β – ΠΕΡΙΛΗΨΗ**

Η συνέντευξη πραγματοποιήθηκε στις 12 Ιουνίου 2019 στη Λέσβο και συγκεκριμένα, στο κτίριο ΑΤΕ του Πανεπιστημίου Αιγαίου, ανάμεσα στην Νικολέτα Τ., αφηγήτρια, και την Ελευθερία Αλεξανδρή, ερευνήτρια της Ομάδας Προφορικής Ιστορίας Λέσβου (Ο.Π.Ι.ΛΕΣ). Κεντρικό θέμα αποτελεί ο αναστοχασμός της αφηγήτριας πάνω στις προσωπικές εμπειρίες και την εμπλοκή της στο μεταναστευτικό ως εθελόντρια σε ομάδα αλληλεγγύης και στήριξης προσφύγων στη Λέσβο, από το 2015 έως το 2016. Αρχικά, η νεαρής ηλικίας αφηγήτρια, ιστορικός και απόφοιτος του Πανεπιστημίου Αιγαίου, απαντά σε ερωτήσεις σχετικά με την καταγωγή, τις σπουδές και την οικογενειακή της κατάσταση, ενώ διευκρινίζει ότι στη Λέσβο έζησε από το 2010 έως το 2016 καθώς προέρχεται από άλλη περιοχή.

Στη συνέχεια, η αφηγήτρια εστιάζει στον διαφορετικό τρόπο με τον οποίο τοποθετειται σε σχέση με το προσφυγικό και μεταναστευτικό από τη σκοπιά του παρόντος και αξιολογεί και κρίνει τον τρόπο εμπλοκής της το 2015. Συγκεκριμένα, κάνει λόγο για μια αλλαγή στη στάση της κι ένα πέρασμα από την εποχή που υπερασπιζόταν τους πρόσφυγες και μετανάστες ‘με πάθος’ στην κατανόηση της στάσης των ντόπιων της Λέσβου.

Μιλώντας για την εθελοντική προσφορά, τονίζει την έννοια της ‘αγάπης’ και της ‘ευαισθησίας’ και κάνει μια διάκριση σε σχέση με τις ΜΚΟ που λειτουργούν με βάση το ‘όφελος’. Αναφέρεται σε αισθήματα ‘λύπης’ και ‘απελπισίας’ που ένιωσε κατά την περίοδο του 2015, ενώ σε μια προσπάθεια να συνδεθεί και να κατανοήσει τους πρόσφυγες και αιτούντες άσυλο, ανατρέχει σε αναμνήσεις της παιδικής ηλικίας και στην ιστορία της οικογένειας της, ενώ, συγχρόνως, κάνει παραλληλισμούς και με την ιστορία των Μικρασιατών προσφύγων. Ακόμα, μιλά και για το ‘φόβο’ που προκαλεί η παρουσία των προσφύγων στο νησί, που τον αποκαλεί ‘φόβο συνύπαρξης’ και τον συνδέει με τον τρόπο που αντιλαμβάνεται τις πολιτισμικές και, κυρίως, θρησκευτικές διαφορές, το ρόλο του Ισλάμ, τη σχέση των φύλων και τις ανισότητες στις χώρες προέλευσης των αιτούντων άσυλο. Επιπλέον, διακρίνει ανάμεσα σε Σύρους πρόσφυγες και πρόσφυγες άλλων εθνικοτήτων. Αναφέρεται στη καθημερινότητα στα πλαίσια της εθελοντικής εργασίας, στις δυσκολίες επικοινωνίας και σε περιστατικά παρεξηγήσεων με τους ανθρώπους που εξυπηρετούσαν.

Την ίδια στιγμή, αναγνωρίζει τις οικονομικές δυσκολίες της ελληνικής κοινωνίας στη στήριξη μεγάλου αριθμού προσφύγων και δικαιολογεί τον φόβο των κατοίκων της Λέσβου για μια πιθανή αύξηση της εγκληματικότητας αλλά και την αγανάκτηση τους απέναντι στο κράτος. Κάνει λόγο για την ‘ψυχική δύναμη’ των προσφύγων, ενώ νιώθει συγκίνηση και για τις ‘γιαγιάδες της Συκαμιάς’, για τον ‘ανθρωπισμό’, τη ‘ζεστή τους καρδιά’ και την ‘παιδεία’.

Θεωρεί ότι το νησί έχει πλέον γίνει ένας ‘άλλος τόπος’, ενώ την προβληματίζει η έννοια της αλληλεγγύης. Τέλος, μιλά για την ιστορία, διακρίνει ανάμεσα σε ‘πατριωτισμό’ και ‘νεοναζισμό’ και απαντά σε ερωτήματα σχετικά με τη σημασία των όρων ‘λαθρομετανάστης’, ‘πρόσφυγας’, ‘μετανάστης’, ‘φιλοξενούμενος’, ‘τουρίστας’ κι ‘επισκέπτης’, αποδίδοντας μεγαλύτερη ‘ιστορική βαρύτητα’ στην έννοια του πρόσφυγα.